b'\n_START_ARTICLE_\nOlivenolie\n_START_PARAGRAPH_\nOlivenolie er en vegetabilsk olie, som er udvundet fra frugten fra oliventr\xc3\xa6et (Olea europea sativa), der stammer fra Middelhavsomr\xc3\xa5det. I Middelhavslandene har den i generationer b\xc3\xa5de v\xc3\xa6ret anset for at v\xc3\xa6re sundhedsfremmende og indtaget en vigtig plads i kosten. Olivenolie anvendes i mad, kosmetik og s\xc3\xa6be. Olivenolie anses for at v\xc3\xa6re en sund di\xc3\xa6tolie, fordi den har et h\xc3\xb8jt indhold af monoum\xc3\xa6ttede fedtsyrer.\n_START_SECTION_\nKategorier og klassifikation\n_START_PARAGRAPH_\nEU har oprettet en f\xc3\xa6lles markedsordning for fedtstoffer og i den sammenh\xc3\xa6ng fastsat handelsbetegnelser for og definitioner p\xc3\xa5 de forskellige kategorier af olivenolie og olie af olivenpresserester, som s\xc3\xa6lges i de enkelte medlemsstater. Der er derfor ogs\xc3\xa5 fastsat EF-metoder for kemisk analyse og organoleptisk vurdering af samme.\n_START_SECTION_\nOpbevaring og udseende\n_START_PARAGRAPH_\nOlivenolie opbevares bedst m\xc3\xb8rkt og k\xc3\xa6lderkoldt, dvs. mellem 12-16\xc2\xa0\xc2\xb0C. Den skal beskyttes mod sollys, luftens ilt og mod andre varer med st\xc3\xa6rk lugtafgivelse, da den ellers kan optage smagsstoffer herfra._NEWLINE_Bliver olivenolie sat i k\xc3\xb8leskab ved ca. 5\xc2\xa0\xc2\xb0C vil olien blive hvidlig, uklar og klumpet fordi nogle af fedtsyrerne bliver faste, men olivenolien tager ikke n\xc3\xb8dvendigvis skade af det. S\xc3\xa6ttes olivenolien udenfor k\xc3\xb8leskabet ved stuetemperatur, vil den f\xc3\xa5 sit oprindelige udseende igen._NEWLINE_Olivenolie kan fryses og vil dermed bevare sin friske smag ved opt\xc3\xb8ning, men da den meget hurtigt nedbrydes, anbefales det at frysning sker i sm\xc3\xa5 portioner, som konsumeres inden for ca. en uges tid.'